Qatar poytaxtida bir kunda yog‘ingarchilikning yillik normasi yog‘ib, suv toshqinlari kuzatildi

Qatarda g‘ayrioddiy shiddatli jala yog‘ingarchiliklari bo‘lib o‘tib, suv toshqinlarini keltirib chiqardi. Bu haqda AFP bergan ma’lumotlarga asoslanib, “TASS” xabar beradi.

Mamlakat poytaxti Dohada tabiiy ofat tufayli maktablar va AQSh elchixonasi yopildi.
Qatarda yomg‘ir kechasi bilan tinmadi. Natijada, meteorologik xizmatning ma’lumotlariga asosan Hamad xalqaro aeroporti hududida 80 millimetrga yaqin yog‘in miqdori qayd etilib, bu davlatning yillik 74 millimetrli normasidan oshib ketgan. O‘tgan yili ochilgan va 17 milliard AQSh dollari miqdorida sarf-xarajat etilgan aeroport binosida suvning sizib o‘tish joylari aniqlangan.
Suv toshqini oqibatida yopilishga majbur bo‘lgan AQSh elchixonasi ham talofat ko‘rgan.
Qatar Ichki ishlar vazirligi avtomobil haydovchilarini haddan tashqari ehtiyot bo‘lishga chaqirdi.